Šešow

Šešow ( Zescha) je wjes w sakskej Hornjej Łužicy a leži w Budyskim wokrjesu. Wot lěta 1978 słuša k Njeswačanskej gmejnje. Leži 145 metrow nad mórskej hładźinu, štyrnaće kilometrow na sewjerozapad wot Budyšina blisko rěčki Čornica. Susodnej wsy stej Njeswačidło (na juh) a Niža Wjes (na sewjer).

 Stawizny 
Prěnje historiske naspomnjenje jako Zchesschow pochadźa z lěta 1357. 

Wot lěta 1890 měješe wjes zastanišćo při železniskej čarje Budyšin–Rakecy, kotraž wjedźeše wot 1908 dale hač do Wojerec. W lěće 1999 zastajichu wosobowy wobchad a 2001 so čara zawrě.

 Wobydlerstwo a rěč 
Po Mukowej statistice měješe Šešow we 1880tych lětach cyłkownje 285 wobydlerjow, z nich 267 Serbow (94 %) a 18 Němcow. Arnošt Černik zwěsći w lěće 1956 serbski podźěl wobydlerstwa wot jenož hišće 44,7 %.

Po ludličenju w lěće 2011 bydlachu we wsy 309 wobydlerjow w přerěznej starobje wot 43,3 lět (Sakska: 46,4).Wuslědki ludličenja 2011 za Njeswačidło (pdf)

Ewangelscy Šešowčenjo přisłušeja Njeswačanskej wosadźe.

 Ležownostne mjena 
Arnošt Muka je slědowace Šešowske ležownostne mjena w swojej Statistice zapisał: Wjelkownja, Krušwy, Włohi, Sedlišća, Smohi, Wumjeńki, Brylowka, Fijany a Kóčowski hat. Michał Rostok naliči 1887 přidatnje: Hajki, Na hórkach, Za rěku, W Arabiskej.Michał Rostok: Ležownostne mjena. W: ČMS 40 (1887), str. 3–50, tu str. 31 (digitalizat).

 Wosobiny 
 Helmut Rychtar (1942–2022) – serbski dramaturg, awtor a rozhłosownik

 Žórła 

 Wotkaz 

Kategorija:Njeswačidło
Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Čornicy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1357
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1978